Opinjoni tal-Kumitat Ekonomiku u Soċjali Ewropew dwar “Reklamar għal konsum modern u responsabbli”

(opinjoni fuq inizjattiva proprja)

(2022/C 105/02)

Relatur: Thierry LIBAERT

Deċiżjoni tal-Assemblea Plenarja 25.3.2021 Bażi legali Artikolu 32(2) tar-Regoli ta’ Proċedura Opinjoni fuq inizjattiva proprja Sezzjoni kompetenti Sezzjoni għas-Suq Uniku, il-Produzzjoni u l-Konsum Adottata fis-sezzjoni 30.9.2021 Adottata fil-plenarja 20.10.2021 Sessjoni plenarja Nru 564 Riżultat tal-votazzjoni (favur/kontra/astensjonijiet) 132/0/5

1. Konklużjonijiet u rakkomandazzjonijiet

1.1. Il-Kumitat Ekonomiku u Soċjali Ewropew (KESE) jenfasizza l-ħtieġa li l-Unjoni Ewropea (UE) tappoġġja l-industrija tar-reklamar tagħha, li ġiet affettwata serjament mill-kriżi tal-COVID-19. Meta mqabbel mat-tranżizzjoni diġitali u l-kompetizzjoni minn Google, Amazon, Facebook u Apple (GAFA), ir-reklamar huwa ingranaġġ aktar importanti minn qatt qabel għall-attivitajiet ekonomiċi u l-impjiegi.

1.2. Il-ħtieġa għal aktar rispett tal-konsumatur u l-isfidi tat-tranżizzjoni ekoloġika u l-ġlieda kontra t-tibdil fil-klima jeħtieġu riflessjoni ġenerali sabiex is-settur tar-reklamar iqis, b’mod partikolari, l-objettivi tal-Ftehim ta’ Pariġi.

1.3. Il-KESE jappella lis-settur tar-reklamar biex jimpenja ruħu ħalli jnaqqas l-impronta tal-karbonju tiegħu sabiex, f’konformità mal-objettivi tal-UE, jikseb newtralità karbonika fl-attivitajiet tiegħu sal-2050 u jnaqqas l-emissjonijiet tal-gassijiet serra b’55 % sal-2030, bil-għan li jikkontribwixxi għan-newtralità karbonika kollettiva sal-2050.

1.4. Il-KESE jitlob li kull attur fis-settur tar-reklamar, skont is-settur tal-attività tiegħu, jimpenja ruħu li jnaqqas l-impatt ambjentali tiegħu. Dan jista’ jinkiseb billi jitnaqqas il-konsum tal-enerġija tal-iskrins tar-reklamar diġitali u tiżdied ir-riċiklabbiltà tagħhom, permezz ta’ użu preferenzjali ta’ karti minn foresti ġestiti b’mod sostenibbli (tikketti PEFC u PFC) u linka konformi mal-istandards REACH u GreenGuard għal fuljetti tal-karta u tar-reklamar, u billi jitnaqqas l-impatt tekniku, tal-enerġija u loġistiku tal-produzzjonijiet awdjoviżivi.

1.5. Il-KESE jirrakkomanda lill-atturi fis-settur tar-reklamar biex iżidu l-kontribut tagħhom pro bono sabiex jappoġġjaw inizjattivi ekoresponsabbli ta’ dawk l-atturi li m’għandhomx riżorsi finanzjarji suffiċjenti (SMEs, negozji ġodda, kooperattivi, eċċ.).

1.6. Il-KESE jitlob lill-atturi fis-settur biex iħarrġu iktar lill-membri tagħhom dwar l-isfidi tat-tranżizzjoni ekoloġika. Dan għandu jsir b’mod parallel mat-taħriġ universitarju fil-professjonijiet tal-komunikazzjoni.

1.7. Il-KESE jirrakkomanda li s-settur tar-reklamar jirrifletti fuq l-immaġini tar-reklamar u r-rappreżentazzjonijiet relatati. Dan se jgħin biex jiġi żgurat li r-reklamar, aktar milli jkun ostaklu, isir ingranaġġ reali għat-tranżizzjoni ekoloġika, u jippermetti, għal raġunijiet fattwali u preċiżi, li jiġu enfasizzati prodotti li jikkontribwixxu għat-tnaqqis tal-impatti ambjentali.

1.8. Il-KESE jitlob li titkompla l-ħidma biex tissaħħaħ ir-regolamentazzjoni tar-reklamar fil-livell Ewropew ħalli jiġu miġġielda l-greenwashing u l-asserzjonijiet ambjentali qarrieqa u biex tinkiseb l-armonizzazzjoni bejn l-Istati Membri tal-UE.

1.9. Il-KESE jesprimi x-xewqa li, flimkien mal-aspetti marbuta mat-tranżizzjoni ekoloġika, isir sforz partikolari fir-rigward tar-reklamar immirat lejn iż-żgħażagħ, b’mod partikolari fuq in-networks soċjali.

1.10. Il-KESE jqis li ma jistax ikun hemm reklamar kompletament responsabbli jekk l-atturi tar-reklamar fl-Ewropa ma jerfgħux ir-responsabbiltà tagħhom fir-rigward tad-diżinformazzjoni. Il-Kummissjoni Ewropea (KE) jeħtieġ li żżid l-isforzi tagħha biex tiġġieled kontra l-monetizzazzjoni tad-diżinformazzjoni ( 1 )

1.11. Il-KESE jitlob lis-settur tar-reklamar biex ikun aktar miftuħ għas-soċjetà ċivili u joħloq opportunitajiet aktar frekwenti għal skambji mad-diversi udjenzi tiegħu sabiex ikun jista’ jevolvi skont l-aspettattivi l-ġodda tas-soċjetà.

2. Definizzjonijiet

2.1. Id-definizzjoni tar-reklamar użata hawnhekk hija dik tal-UE, li tirreferi għalih bħala “l-għemil ta’ rappreżentazzjoni fi kwalunkwe forma b’konnessjoni ma’ kummerċ, negozju, sengħa jew professjoni sabiex jippromovi l-provvista ta’ merkanzija jew servizzi”. Madankollu, din id-definizzjoni tħalli barra r-reklamar immirat lejn objettiv istituzzjonali (it-titjib tar-reputazzjoni tal-kumpanija) jew li jirriżulta minn atturi pubbliċi jew assoċjazzjonijiet.

2.2. Ir-reklamar responsabbli huwa dak li jirrifletti r-responsabbiltà tar-reklamar quddiem sfidi soċjetali u ambjentali kbar, inkluża l-ħtieġa li jiġi miġġieled it-tibdil fil-klima.

3. Ir-reklamar bħala mezz tal-attività ekonomika u l-impjiegi fl-Ewropa

3.1. Ir-reklamar għandu rabta mill-qrib mat-tkabbir u l-impjiegi. Fejn l-investiment fir-reklamar huwa konsiderevoli, it-tkabbir ikun ogħla minn fejn l-investiment ikun aktar baxx ( 2 ) . Fl-Ewropa, skont studju tal-2017 mill-Federazzjoni Dinjija ta’ dawk li jirreklamaw li jirreferi għas-sena 2016, EUR 92 biljun fin-nefqa fuq ir-reklamar stricto sensu ġġeneraw EUR 643 biljun f’ġid addizzjonali ( 3 )

3.2. Skont diversi studji, investiment ta’ euro fir-reklamar jipproduċi effett multiplikatur u konsegwenzjali ta’ 5 sa 7 punti ta’ tkabbir addizzjonali. Applikat għall-Belġju, il-multiplikatur ikun 5 (EUR 2,2 biljun f’nefqa għar-reklamar ikkontribwew għal EUR 13-il biljun għall-ekonomija Belġjana) ( 4 )

3.3. Ir-reklamar iħaffef it-tixrid ta’ prodotti u servizzi ġodda u xi drabi l-innovazzjoni, kif juri perfettament it-tul ta’ ħajja ta’ ċerti prodotti bħall-kompjuters jew it-telefons. It-tixrid aċċellerat ta’ prodotti ġodda jqajjem dubji dwar l-impatti ambjentali tiegħu.

3.4. Ir-reklamar jagħti spinta lill-kompetizzjoni. Mingħajr pubbliċità, aħna lkoll inkunu fl-istess istituzzjoni bankarja, li tistabbilixxi t-tariffi tagħha kif jidhrilha xieraq. Is-servizzi bankarji huma ġeneralment simili bejn bank u ieħor, u d-distinzjoni tirriżulta wkoll mir-reklamar. Dan jgħodd ukoll għal għadd kbir ta’ setturi ta’ attività (l-enerġija, id-distribuzzjoni, eċċ.).

3.5. Ir-reklamar isostni bosta setturi, b’mod partikolari dak tal-midja. F’ħafna pajjiżi tal-UE, dan jiffinanzja, fil-parti l-kbira tiegħu, l-istampa, ir-radju u t-televiżjoni. Barra minn hekk, din hija riżorsa u daqstant ieħor hija relazzjoni ta’ dipenenza li xi drabi tinfluwenza l-kontenut tal-produzzjonijiet u tqajjem mistoqsijiet dwar l-indipendenza editorjali.

3.6. Ir-reklamar għandu fatturat ta’ EUR 140 biljun (2018) fl-Ewropa, b’280 000 kumpanija, ħafna drabi żgħar u ta’ daqs medju, jaħdmu parzjalment jew totalment għall-komunikazzjoni tal-kumpaniji u jimpjegaw 998 000 persuna ( 5 )

3.7. Ir-reklamar għandu effetti indiretti fuq ħafna professjonijiet relatati, bħal pereżempju l-produzzjoni awdjoviżiva, l-arti jew il-fotografija. Studju Belġjan wera li 87 000 persuna kellhom impjiegi li kienu ffinanzjati minn dħul mir-reklamar jew kienu involuti fil-produzzjoni tar-reklamar permezz ta’ ktajjen tal-provvista.

3.8. Barra minn hekk, jekk tiġi inkluża n-nefqa kollha tal-komunikazzjoni kummerċjali, għandhom jiżdiedu wkoll l-ammonti konsiderevoli li jintefqu kull sena fl-UE biex jisponsorjaw id-divertiment, kemm jekk attivitajiet sportivi kif ukoll kulturali.

4. Impatt li jmur lil hinn mill-aspetti ekonomiċi u soċjali

4.1. Huwa ġeneralment aċċettat li l-effett tar-reklamar fuq l-istampa jippermetti aċċess usa’ għall-midja. Mingħajr reklamar, il-prezz tal-gazzetti jiżdied drastikament, u t-tnaqqis fir-reklamar iwassal għall-għajbien ta’ ħafna pubblikazzjonijiet.

4.2. Huwa wkoll bis-saħħa tar-reklamar li l-pubblikazzjonijiet stampati bla ħlas huma disponibbli biex b’hekk miljuni ta’ nies jaqraw l-aħbarijiet kuljum.

4.3. L-aspett artistiku u kreattiv għandu jiġi enfasizzat. Ta’ min jinnota li għadd kbir ħafna ta’ produtturi tal-films, fotografi u disinjaturi bdew il-karrieri tagħhom fir-reklamar.

4.4. L-integrazzjoni tar-reklamar f’ċerti pajsaġġi urbani għamlithom postijiet turistiċi, bħal Times Square fi New York u Piccadilly Circus f’Londra. Huwa d-dinamiżmu tar-reklamar innifsu li jħalli l-marka tiegħu fuq il-belt u ċerti postijiet jispikkaw minħabba fih. Ovvjament, din l-influwenza tar-reklamar fl-ispazji pubbliċi tista’ tiġi kkontestata bil-qawwa.

4.5. Ir-reklamar jikkontribwixxi għal narrattiva pożittiva dwar id-dinja, il-kuntentizza, il-pjaċir jew is-sbuħija. Fil-kuntest ta’ kriżijiet li għaddejjin bħalissa, in-narrattivi tar-reklamar jgħinu biex jixterrdu messaġġi ottimisti u ta’ ispirazzjoni. Ir-reklamar ġab ukoll kliem ta’ parir dwar il-ħajja, bħal “Timitax, kun innovattiv” (Hugo Boss), “Ħu ħsieb tiegħek innifsek” (Garnier) u “Xejn mhu impossibbli” (Adidas). Għalhekk, b’mod ġenerali r-reklamar jagħti stampa pożittiva tad-dinja. Din il-viżjoni pożittiva tista’ tkun xprun importanti għat-tranżizzjoni ekoloġika.

5. Il-mudell ta’ reklamar u l-konsegwenzi soċjali u ambjentali tiegħu

5.1. Ir-reklamar għandu konsegwenzi diretti fuq l-emissjonijiet tal-gassijiet serra. Dan għandu impatt fuq l-użu tal-karti, kif ukoll fuq il-konsum ta’ diversi riżorsi (b’mod partikolari permezz tal-iskrins LCD il-ġodda) u l-enerġija permezz tal-Internet jew tal-midja awdjoviżiva. L-impatt f’termini ta’ emissjonijiet tal-gassijiet serra jew impatt ambjentali usa’ (eż. ir-riċiklabbiltà tal-mezz) fil-prattika qatt ma jintuża bħala wieħed mill-kriterji ewlenin meta tiġi ddeterminata l-forma ta’ kampanja ta’ reklamar.

5.2. Ir-reklamar fuq barra għandu wkoll impatt ambjentali speċifiku. Dan jidher b’mod partikolari bil-bords għall-wiri mdawlin u diġitali, li l-konsum tal-enerġija u l-impatt tagħhom f’dak li hu tniġġis tad-dawl huma sinifikanti. Fir-rigward tal-produzzjoni ta’ skrins ta’ reklamar diġitali, huwa stmat li biex jiġi prodott pannell standard ta’ 200 kg jenħtieġu 8 tunnellati ta’ materjal ( 6 )

5.3. Billi jimmira li jżid il-konsum ta’ dak li jippromovi, ir-reklamar iħeġġeġ konsum żejjed li ma jkunx neċessarjament jaqbel mal-ħtiġijiet. Hemm ħafna eżempji ta’ prodotti u gadgets li l-użu prattiku tagħhom fl-aħħar mill-aħħar huwa limitat, u xi kultant mhux proporzjonat mal-impatt ambjentali tagħhom. Xi wħud minnhom jintużaw darba biss u wara jintremew. Ir-reklamar isawwar il-ħtiġijiet u l-aspettattivi tan-nies skont l-interessi ta’ min jirreklama u mhux neċessarjament l-interessi kollettivi.

5.4. Permezz tal-preżenza qawwija tiegħu fil-bliet il-kbar, ir-reklamar jista’ jgħin ukoll biex jiġi standardizzat l-ispazju urban ta’ bliet Ewropej ewlenin. Permezz ta’ kampanji ta’ reklamar identiċi, il-pajsaġġi urbani qed isiru aktar omoġenji u qed jitilfu l-kwalità. Dan il-fenomenu ġej mill-fatt li l-maġġoranza tar-reklami ġejjin minn għadd żgħir ta’ persuni li jirreklamaw.

5.5. Il-messaġġi li jitwasslu ħafna drabi huma ’l bogħod milli jippromovu l-kondiviżjoni, is-solidarjetà u l-moderazzjoni. Ir-reklamar jagħti immaġni ta’ kuntentizza permezz tax-xiri. Il-fantasija tar-reklamar tfakkarna għal darb’ oħra li kollox jista’ jinxtara. Biex inkunu kuntenti, jeħtieġ li jkollna aktar u nikkunsmaw aktar. Madankollu, skont stħarriġ tal-opinjoni pubblika, ma hemmx rabta statistika qawwija bejn il-konsum u l-perċezzjoni tal-kuntentizza, peress li l-kuntentizza hija prinċipalment ibbażata fuq it-twemmin ta’ ċerti valuri, fuq l-importanza tan-nisġa tal-familja u n-network soċjali tanġibbli. Ir-reklamar jista’ jkun ukoll sors ta’ nuqqas ta’ sodisfazzjon kostanti għall-konsumaturi, li jisfurzahom jikkunsmaw dejjem aktar, u frustrazzjoni għall-persuni kollha, b’mod speċjali dawk l-aktar żvantaġġati, li m’għandhomx il-mezzi biex jixtru l-prodotti u s-servizzi reklamati.

5.6. Mingħajr ma jafu, il-kumpaniji Ewropej jonfqu aktar minn EUR 400 miljun fuq siti web ta’ diżinformazzjoni ( 7 ) . Huwa rikonoxxut li s-sorsi ewlenin ta’ diżinformazzjoni għandhom skopijiet finanzjarji, b’mod partikolari permezz ta’ sistema ta’ referenzjar li tippermettilhom jiksbu ammonti kbar ta’ flus mir-reklamar online.

5.7. Att dwar is-Servizzi Diġitali jista’ jgħin fil-ġlieda kontra dan billi jobbliga li jiġi kkomunikat l-isem tal-korp li f’isimu jkun qed jixxandar ir-reklam Il-KESE nnota li aktar u aktar reklami fuq il-midja soċjali mhux qed jiġu ppreżentatati bħala reklamar, iżda jinħbew wara influwenzaturi xi ftit jew wisq magħrufa. Ġie stmat li aktar minn kwart (26,6 %) tar-reklami fuq il-midja soċjali ma jsemmux id-ditta u l-intenzjoni kummerċjali ( 8 ) . Dan joħloq konfużjoni detrimentali għall-fiduċja fir-rigward tad-ditti, u l-jista’ jgħin fil-ġlieda kontra dan billi jobbliga li jiġi kkomunikat l-isem tal-korp li f’isimu jkun qed jixxandar ir-reklam ( 9 )

6. Inħaffu l-evoluzzjoni tar-reklamar biex il-mudell tiegħu jsir aktar kompatibbli mal-isfidi tat-tranżizzjoni ekoloġika

6.1. Filwaqt li l-kwistjoni tal-klima qed issir dejjem aktar urġenti, huwa diffiċli li wieħed jifhem għaliex is-settur tar-reklamar ma impenjax ruħu formalment biex jikkonforma mal-Ftehim ta’ Pariġi. Reċentement, il-Parlament Ewropew (PE) adotta Riżoluzzjoni biex jinkiseb tnaqqis ta’ 55 % fl-emissjonijiet tal-gassijiet serra sal-2030 u, fl-14 ta’ Lulju 2021, il-KE ppubblikat il-pakkett tagħha ta’ 12-il miżura “lesti għall-mira ta’ 55 %” biex jintlaħaq dan l-għan. Is-setturi professjonali kollha għandhom jikkontribwixxu għall-isforz kollettiv u s-settur tar-reklamar, bħas-setturi l-oħrajn, għandu inqas minn 10 snin biex jimplimenta dan l-objettiv ewlieni.

6.2. Il-parti l-kbira ta’ dawk li jirreklamaw fehmu l-isfidi tat-tibdil fil-klima u l-ħtieġa li l-aspettattivi għoljin tas-soċjetà jingħataw widen. Dawn ilhom bosta snin jaħdmu biex jindirizzaw l-asserzjonijiet ambjentali qarrieqa u l-greenwashing. Issa jeħtieġ li jżidu l-isforzi tagħhom.

6.3. Grupp ta’ Bosta Partijiet Interessati dwar l-Asserzjonijiet Ambjentali ). Fl-2013 u fl-2016 ġew ippubblikati diversi rapporti. Dawn id-dokumenti ppermettew fehim aħjar tal-problema tal-asserzjonijiet ambjentali qarrieqa u kkontribwew għall-implimentazzjoni tad-Direttiva 2005/29/KE Din id-dinamika hija appoġġjata mill-KE. Fl-2012, id-DĠ JUST waqqaf grupp ta’ ħidma (). Fl-2013 u fl-2016 ġew ippubblikati diversi rapporti. Dawn id-dokumenti ppermettew fehim aħjar tal-problema tal-asserzjonijiet ambjentali qarrieqa u kkontribwew għall-implimentazzjoni tad-Direttiva 2005/29/KE ( 10 ) dwar Prattiċi Kummerċjali Żleali. Il-KE qed taħdem fuq l-aġġornament ta’ dawn il-linji gwida, li għandhom jiġu ppubblikati sa tmiem l-2021. It-test finali għandu jiċċara aktar l-applikazzjoni tad-Direttiva 2005/29/KE tal-Parlament Ewropew u tal-Kunsill fir-rigward tal-asserzjonijiet ambjentali qarrieqa. Fl-2020, l-awtoritajiet nazzjonali responsabbli għall-protezzjoni tal-konsumaturi wettqu “sweep”, ikkoordinata mill-KE, ta’ siti elettroniċi ta’ kumpaniji li jallegaw li jbigħu prodotti li ma jagħmlux ħsara lill-ambjent. Skont il-konklużjoni ta’ dan ix-xogħol, fi 42 % tal-każijiet l-allegazzjonijiet kienu esaġerati, foloz jew qarrieqa u jistgħu potenzjalment jikkwalifikaw bħala prattiki kummerċjali żleali skont ir-regoli tal-UE ( 11 )

6.4. Reċentement, il-Pjan ta’ Azzjoni ġdid għal Ekonomija Ċirkolari ppubblikat mill-KE fil-11 ta’ Marzu 2020 kien jinkludi, għall-ewwel darba, enfasi fuq ir-responsabbiltà għar-reklamar. Punt 2.2 jindika l-intenzjoni tal-KE li ssaħħaħ il-protezzjoni tal-konsumatur kontra l-greenwashing. Dan jipprevedi li l-kumpaniji jkollhom jagħtu prova tal-asserzjonijiet ambjentali tagħhom f’termini ta’ prodotti jew organizzazzjonijiet li jużaw metodi tal-impronta ambjentali. Punt 3.2 jesprimi x-xewqa li jiġu żviluppati inċentivi biex tiżdied ir-rata ta’ okkupazzjoni tal-vetturi (dan jista’ jsir permezz ta’ reklami li juru inqas sewwieqa waħedhom fil-karozzi tagħhom).

6.5. Fil-PE, f’Novembru 2020 saret votazzjoni fuq rapport fuq inizjattiva proprja “Lejn suq uniku aktar sostenibbli għall-impriżi u l-konsumaturi” ( 12 ) imħejji mill-Kumitat IMCO (Suq Intern). Dan it-test “jisħaq fuq l-importanza ta’ reklamar responsabbli li jirrispetta l-istandards pubbliċi dwar l-ambjent u s-saħħa tal-konsumatur”.

7. Lejn reklamar Ewropew għal konsum aktar sostenibbli u responsabbli

7.1. Il-KESE jappella għal approċċ ibbażat fuq l-inċentivi li jinvolvi r-responsabbiltà ta’ dawk li jirreklamaw infushom. Dan l-approċċ huwa mmotivat kemm mill-progress li sar mill-professjoni, b’mod partikolari fil-ġlieda kontra asserzjonijiet ambjentali qarrieqa, kif ukoll mill-progress fil-qasam tar-regolamentazzjoni. Dan l-approċċ huwa dovut ukoll għall-ħtieġa li jiġi appoġġjat settur li joħloq tkabbir u impjieg f’perjodu partikolarment delikat. Il-KESE jemmen li kwalunkwe xkiel għall-mudelli ta’ reklamar Ewropej jirriskja li jkun ta’ benefiċċju għas-sistemi tar-reklamar diġitali, li huma prinċipalment proprjetà ta’ GAFA, minkejja li fil-parti l-kbira tagħhom għadhom barra mill-kamp ta’ applikazzjoni tas-sistemi Ewropej tat-taxxa. Fil-futur dan il-mudell se jkun obbligat li jinbidel minħabba l-iżvolġiment tar-regoli dwar il-cookies. Madankollu, il-KESE jirrikonoxxi li għal ċerti tipi ta’ prodotti li għandhom impatt partikolarment qawwi, bħall-fjuwils fossili, jistgħu jiġu previsti forom ta’ regolamentazzjoni aktar b’saħħithom.

7.2. Fil-kuntest tal-kriżi ekonomika attwali, il-KESE jappella għal appoġġ finanzjarju rapidu u eċċezzjonali għall-iżgħar atturi u dawk l-aktar fraġli fis-settur tar-reklamar (SMEs) sabiex l-istrutturi jkunu jistgħu jissopravivu fil-kuntest attwali, bi tpattija għal bidliet strutturali fuq il-punti deskritti hawn fuq.

7.3. Kull professjoni fis-settur tar-reklamar fl-Ewropa u l-aġenziji tar-reklamar li joperaw fl-Unjoni Ewropea jinkorporaw l-objettivi tal-Ftehim ta’ Pariġi tal-2015 fil-politika tagħhom għat-tnaqqis tal-emissjonijiet tal-gassijiet b’effett ta’ serra u b’mod partikolari l-miri reċenti tal-UE ta’ tnaqqis ta’ 55 % sal-2030.

7.4. L-atturi ekonomiċi kollha fis-settur tar-reklamar għandhom jirrikonoxxu l-objettivi b’rabta mat-tranżizzjoni ekoloġika u jintegrawhom fil-funzjonament tal-istrutturi tagħhom, billi jipproponu valutazzjonijiet tal-bilanċi tal-gassijiet serra tagħhom, trajettorji ta’ tnaqqis u pjani ta’ azzjoni biex jintlaħqu dawn l-objettivi. Din il-bidla fir-reklamar għandha ssir b’mod flessibbli, b’mod partikolari biex tinkoraġġixxi u tappoġġja l-aġenziji ta’ daqs medju.

7.5. L-atturi tas-settur tar-reklamar għandhom jimpenjaw ruħhom li jevalwaw l-impatt tal-karbonju tal-prodotti tar-reklamar sabiex jiżviluppaw prattiki, jipproponu alternattivi ta’ produzzjoni aktar ekoloġiċi u jesploraw possibbiltajiet għal rilokazzjoni lejn l-Ewropa.

7.6. L-atturi tas-settur tar-reklamar għandhom iżidu l-kontribut pro bono tagħhom fir-rigward tal-iżjed organizzazzjonijiet attivi fil-qasam tat-tranżizzjoni klimatika u l-inklużjoni soċjali. B’mod aktar ġenerali, il-governanza tar-regolamentazzjoni tar-reklamar għandha tiġi żviluppata b’mod li jinvolvi s-soċjetà ċivili b’mod aktar wiesa’, potenzjalment permezz tat-tfassil mill-ġdid ta’ forom ta’ governanza.

7.7. L-atturi fis-settur tar-reklamar għandhom jorganizzaw taħriġ sistematiku dwar l-isfidi ta’ tranżizzjoni ekoloġika u dwar prattiki ta’ reklamar aktar responsabbli, billi jipprovdu taħriġ intern għall-persunal tagħhom, u billi jikkontribwixxu għat-taħriġ tal-istudenti fil-kummerċjalizzazzjoni u l-komunikazzjoni.

7.8. Is-settur tar-reklamar għandu jimpenja ruħu biex ikompli jsaħħaħ il-mekkaniżmi għar-regolamentazzjoni professjonali tar-reklamar billi jestendi s-setgħat ta’ superviżjoni tal-korpi regolatorji fl-Ewropa u billi jipproponi integrazzjoni akbar u effettiva tas-soċjetà ċivili (NGOs ambjentali, assoċjazzjonijiet tal-konsumatur, organizzazzjonijiet tat-trade unions, eċċ) fil-governanza tiegħu.

Brussell, l-20 ta’ Ottubru 2021. Christa SCHWENG Il-President tal-Kumitat Ekonomiku u Soċjali Ewropew

(1) Il-Kummissjoni Ewropea: Linji Gwida biex jissaħħaħ il-Kodiċi ta’ Prattika dwar id-Diżinformazzjoni. 26 ta’ Mejju 2021. https://ec.europa.eu/commission/presscorner/detail/mt/ip_21_2585

(2) Maximilien Nayaradou, “L’impact de la régulation de la publicité sur la croissance économique”, (L-impatt tar-regolamentazzjoni tar-reklamar fuq it-tkabbir ekonomiku), verżjoni mqassra f’Publicité et croissance économique (Ir-Reklamar u t-tkabbir ekonomiku), Union des annonceurs, 2006 (mhux disponibbli bil-Malti). Minn teżi difiża fl-Università Paris Dauphine fl-2004.

(3) World Federation of Advertising. The value of advertising (Il-valur tar-reklamar), Deloitte, 2017 (mhux disponibbli bil-Malti).

(4) Union belge des annoneurs, “L’impact de la publicité sur la croissance économique en Belgique” (L-impatt tar-reklamar fuq it-tkabbir ekonomiku fil-Belġju), 3 ta’ Diċembru 2015 (mhux disponibbli bil-Malti).

(5) Sors: Eurostat. Advertising and Market Research Statistics. (Statistika dwar ir-Reklamar u r-Riċerka tas-Suq – mhux disponibbli bil-Malti).

(6) ADEME. Modélisation et évaluation environnementale des panneaux publicitaires numériques. (L-immudellar u l-valutazzjoni ambjentali tal-pannelli ta’ reklamar diġitali.) Settembru 2020 (mhux disponibbli bil-Malti).

(7) Claudia Cohen, “Des marques financent, malgré elles, la désinformation” [Ditti jiffinanzjaw id-diżinformazzjoni mingħajr ma jafu], Le Figaro, 5 ta’ Awwissu 2021.

(8) Observatoire de l’influence responsable [Osservatorju responsabbli tal-influwenza]. ARPP [Awtorità ta’ regolazzjoni professjonali tar-reklamar]. 13 ta’ Settembru 2021.

(9) ĠU C 286, 16.07.2021, p. 70.

(10) Id-Direttiva 2005/29/KE tal-Parlament Ewropew u tal-Kunsill tal-11 ta’ Mejju 2005 dwar prattiċi kummerċjali żleali fin-negozju mal-konsumatur fis-suq intern li temenda d-Direttiva tal-Kunsill 84/450/KEE, id-Direttivi 97/7/KE, 98/27/KE u 2002/65/KE tal-Parlament Ewropew u tal-Kunsill, u r-Regolament (KE) Nru 2006/2004 tal-Parlament Ewropew u tal-Kunsill (Direttiva dwar Prattiċi Kummerċjali Żleali) (ĠU L 149, 11.6.2005, p. 22).

(11) Bullettin ta’ kuljum. Agence Europe, Nru 12646, 24 ta’ Jannar 2021 (mhux disponibbli bil-Malti).

(12) https://www.europarl.europa.eu/doceo/document/A-9-2020-0209_MT.html

(13) ĠU C 383, 17.11.2015, p. 8.

(14) ĠU C 429, 11.12.2020, p. 51.

(15) ĠU C 286, 16.07.2021, p. 45.